Vejledning i at klage
At indgive en klage betyder at du tilkendegiver din utilfredshed med et eller flere forhold. 
At indgive en klage kan være måden hvorpå, du får afleveret din utilfredshed, og giver Universitetet mulighed for at se på, om noget er gået galt og/eller skal gøres bedre.
Hvis du ønsker konkrete beslutninger ændret, eller hvis du ønsker at klage over en bedømmelse skal du indgive en klage – men i rigtig mange situationer kan det du ønsker at opnå nås mindre formelt, ved at du fortæller Universitetet, hvad du er utilfreds med hurtigst muligt!
Inden du klager skal du have afklaret følgende 
1. hvad er det, du gerne vil opnå? 
2. hvad forhindrer dig i at opnå det, du gerne vil?
3. hvem kan give lov til det, du gerne vil?
Søg altid vejledning hos din studievejledning eller din lokale studieadministration om det her spørgsmål – de kan både hjælpe med afklaring og med fremsendelse til rette vedkommende.
4. hvad er det, der efter din opfattelse berettiger dig til det, du gerne vil opnå?
Du skal være opmærksom på
· at en klage over en bedømmelse kan medføre, at der foretages en ny bedømmelse – og at bedømmelsen kan blive lavere end den, du oprindeligt opnåede.
· at det nogen gange kan tage tid at behandle en klage på en ordentlig måde – særligt hvis klagen involverer flere aktører
Når du formulerer din klage
Når du klager, skal du strukturere din klage, så den er overskuelig, både for dem der skal behandle den, men også for dig selv. Hvis din klage ikke kan forstås, risikerer du at behandlingen tager længere tid, fordi du og/eller andre bliver nødt til at komme med uddybende forklaringer.
En god struktur er som følger: 
1. hvad klager du over – forklar hvad du er utilfreds med
2. hvad vil du gerne opnå med din klage 
· her bør du overveje, hvem der er modtager af din klage, altså hvem der har mulighed for at gøre noget ved det du klager over. Søg hjælp hos din studieadministration eller studievejledning der kan hjælpe med afklaringen og kan sørge for at din klage går til rette instans
3. hvad begrunder du din klage med – hvilke forventninger havde du, som ikke blev indfriet
Når du indleverer din klage
Kontroller at alt, hvad du gerne vil have med, er med første gang! 
Der er ingen modtager af en klage, der kan gætte sig til, hvad det præcist er, du gerne vil fortælle – og hvis du tvinger dem til at gætte, er der risiko for, at de kan komme til at gætte forkert.
Send din klage med mail eller med post. Du kan også indlevere den på din lokale studieadministration eller din studievejledning – så kan de hjælpe med fremsendelse til rette vedkommende. 
